Internasionale Verslag – 7 April 2020 - Corona Krisissentrum
Tuis / COVID-19 / Internasionale Verslag – 7 April 2020
Internasionale Verslag – 7 April 2020
Terwyl die totale aantal persone in die wêreld wat die koronavirus opdoen bly styg, is daar meer en meer tekens dat verskeie lande daarin slaag om die verspreidingskoers te verlangsaam met goeie nuus uit verskeie wêrelddele.
Hier is enkele hoofpunte vir vandag:
Denemarke het die tweede Europese land na Oostenryk geword om 'n verslapping van inperkings- en ander noodmaatreëls aan te kondig. Nadat Oostenryk Maandagoggend aangekondig het dat dié land se noodmaatreëls in verskeie fases uitgefaseer gaan word, het Denemarke dieselfde gedoen. Laerskole en kleuterskole sal op 15 April in Denemarke heropen en werknemers sal stelselmatig na werksplekke kan terugkeer soos wat daar aan spesifieke vereistes voldoen word.
Verskeie ander Europese lande is reeds besig om vir die uitfasering van inperkings- en ander noodmaatreëls te beplan. Tsjeggië, Italië, Noorweë en Duitsland werk almal aan planne om maatreëls te verslap. Italië beplan om teen die middel van April sommige werknemers toe te laat om na hulle werkplekke terug te keer. Die Noorweegse regering gaan na verwagting ook vandag 'n verslapping in maatreëls aankondig. Noorweë het deur die krisis slegs beperkte noodmaatreëls ingestel.
Meer as 50% van alle persone in die wêreld wat vir die koronavirus positief getoets het, is in Europa en meer as 60% van aangemelde sterftes het tot dusver op dié kontinent plaasgevind. Data uit Italië, Spanje, Duitsland, Oostenryk, Frankryk en nog ander Europese lande toon egter reeds vir enkele dae 'n konstante afname in die getal nuwe gevalle, sowel as 'n afname in die aantal persone wat weens COVID-19 sterf.
Daar word verwag dat daar teen die einde van vandag 1,4 miljoen mense in die wêreld sal wees wat positief vir die koronavirus getoets het. Dit is 0,018% van die wêreldbevolking. Teen die einde van vandag sal 80 000 mense reeds weens COVID-19 gesterf het.
In die VSA, waar sowat 370 000 mense tot dusver positief vir die koronavirus getoets het en sowat 11 000 mense aan COVID-19 dood is, is daar ook goeie nuus. In die deelstaat New York wat die ergste deur die pandemie geraak is, is daar reeds vir die afgelope twee dae geen styging in die daaglikse getal sterftes nie. Die aantal persone wat daagliks in New York met die siekte gediagnoseer word het ook gestabiliseer. Die VSA is tans die land in die wêreld waar die meeste mense vir die virus getoets word en dit lyk toenemend asof die uitgebreide planne om die verspreiding van die virus in die VSA te beperk, gaan slaag. Volgens die Withuis se taakspan wat die pandemie moet bestuur kan daar nou volgens nuwe berekeninge minder as 100 000 mense weens COVID-19 in die VSA sterf. Verlede week het hulle nog bereken dat daar soveel as 240 000 sterftes kan wees.
Daar word tans in die Amerikaanse kongres oor 'n opvolg stimuluspakket onderhandel. Demokrate wil sowat 1 triljoen dollar aan klein sake-ondernemings en arm mense wat reeds in nood verkeer uitdeel. President Trump verkies 'n omvattende infrastruktuurontwikkelingsprogram waardeur die land se verouderende infrastruktuur herstel kan word en heelwat tydelike werksgeleenthede geskep kan word.
In Suid-Korea het owerhede Maandag die minste nuwe gevalle van die virus sedert einde Februarie aangemeld. Die regering in Suid-Korea het besluit om die land se streng maatreëls wat fisiese afstande tussen mense bepaal en 'n verskeidenheid reëls oor openbare samekomste en higiëne in openbare ruimtes bepaal, tot 19 April verleng. Dit lyk egter toenemend asof Suid-Korea uitstekend daarin geslaag het om die verspreiding van die virus te beperk.
In Japan is die noodtoestand vandag ook na Osaka uitgebrei. Terwyl die Japanese tot dusver nog net 3700 gevalle van die virus aangemeld het, was daar oor die afgelope paar dae 'n skerp toename in digbevolkte stede soos Tokio en Osaka. Japan is een van die lande wat tot dusver die beste daarin geslaag het om die verspreiding van die virus te beperk, maar daar is kommer dat dit vinniger in stedelike gebiede kan begin versprei. Intussen het die Japannese regering 'n ekonomiese stimuluspakket van byna 1 triljoen dollar aangekondig uit vrees dat die pandemie ook die Japannese ekonomiese in 'n diep resessie gaan dompel.
Die Britse Eerste Minister Boris Johnson het die belangrikste staatshoof tot dusver geword wat redelik ernstig siek is weens die koronavirus. Johnson is Maandagaand na 'n intensiewe sorgeenheid by 'n hospitaal in Londen verskuif en hy het sy minister van buitelandse sake Dominic Raab gevra om tydelik vir hom in te staan. Vandag (Dinsdag) word berig dat Johnson suurstof moes kry, maar dat hy stabiel is. Leiers van regoor die wêreld het hulle beste wense aan Johnson en sy familie gestuur.
Rusland, Indonesië en Maleisië is drie lande wat almal vanoggend (Dinsdag) 'n styging in nuwe gevalle aangekondig het. In Rusland is Maandag meer as 1000 nuwe gevalle van die virus aangemeld. Dit is die meeste nuwe gevalle op een dag.